Št. 1261/13

Ljubljana, 2. september 2013

**Nagovor v. d. ravnatelja Simona Feštanja na prvi šolski dan v Šentvidu**

Spoštovani dijaki, profesorji, starši, prijatelji!

Ko se takole ob začetku šolskega leta nahajam pred vami, za mano pa stoji ta velika stavba, ki ji rečemo »naša šola«, mi na misel pridejo besede nekega angleškega učitelja, ki je na vprašanje, kaj sploh je šola, odgovoril: *»Šola je zgradba s štirimi stenami in prihodnostjo vmes.«*

Res je, šola je res prostor vaše prihodnosti, vendar pa se prihodnosti vedno malo bojimo, verjetno zato, ker je še ne poznamo. In tudi zato vam v tem trenutku verjetno misli še vedno nekoliko uhajajo nazaj, v preteklost, predvsem v čas počitniških tednov, ki so za vami. Sam se dobro spominjam svojih najstniških let, kako težko je bilo vedno, ko so se iztekali zadnji počitniški dnevi. Pred očmi se ti slikajo poletni prizori: morje, hribi, poletna prijateljstva, počitniško delo, kakšna dobra knjiga, spanje do desetih, brezskrbnost … Ampak spominjam se tudi, da vsi ti spomini s trenutkom, ko vstopiš skozi šolska vrata in zopet srečaš svoje sošolce, prijatelje in učitelje, hitro zbledijo. V šoli namreč spoznaš čudovite stvari, vse to znanje, ki je delo mnogih generacij preteklosti, pa učitelji, ki so glasniki te preteklosti in vas spremljajo v prihodnosti, v tisto prihodnost, o kateri govori prej omenjeni angleški učitelj, in ki se nahaja tukaj, med temi štirimi stenami. In prav zato je šola lahko nekaj izjemno lepega in zanimivega, in nikakor ni dolgočasna.

Dragi dijaki, ko boste čez nekaj minut vstopali skozi vrata, ki so za mano, vstopajte z veseljem, upanjem in zaupanjem.

Posebno dobrodošlico izrekam vam, dijaki 1. letnika, ki danes prvič kot *škofijci* vstopate v življenje Zavoda sv. Stanislava. Čestitam vam in iskreno želim, da bi se tukaj dobro počutili, se veliko naučili in uresničili svoje sanje. V duhu našega lanskoletnega gesla *Ne le zase* se vsi skupaj potrudimo, da se bodo naši novi dijaki počutili dobro in jim predvsem v prvih dneh, ko bodo na novo spoznavali življenje v naši hiši, iskali učilnice in kabinete, nesebično priskočimo na pomoč.

Obenem bi vam rad povedal tudi, da bomo posebno pozornost v letošnjem letu posvečali kreposti odgovornosti, predvsem tisti odgovornosti, ki jo imamo do samih sebe, do bližnjih in do sveta, ki nas obkroža. Želimo si, da bi v tem letu okrepili zavest, da je vsak izmed nas, čisto vsak, pomemben in nepogrešljiv, in da kot tak nosi vsaj delček odgovornosti za to, v kakšnem svetu živimo, in v kakšnem svetu bodo živeli naši zanamci, in da kot tak prav vsak izmed nas s svojim trudom in talenti lahko soustvarja bolj pravičen in lepši svet. Tudi zato boste danes, ko boste prejeli nov dijaški dnevnik, na hrbtni strani platnic zagledali zapisano geslo letošnjega šolskega leta, misel našega zavetnika, sv. Stanislava: *Ad maiora natus sum – Za več sem rojen.*

Dragi dijaki in profesorji! Naj vam na koncu čisto enostavno zaželim: vse najboljše in obilo Božjega blagoslova v šolskem letu 2013/14.

 Simon Feštajn